ΓΡΑΠΤΗ ΕΡΩΤΗΣΗ E-0992/99

υποβολή: Patricia McKenna (V) προς την Επιτροπή

(15 Απριλίου 1999)

Θέμα: Παροχή βοήθειας στο Καζακστάν

Λαμβάνοντας υπόψη πληροφορίες ότι ορισμένες περιοχές του Καζακστάν εξακολουθούν να πλήττονται από τις ολέθριες συνέπειες των πυρηνικών δοκιμών της πρώην Σοβιετικής Ένωσης, προτίθεται η Επιτροπή να διαθέσει ενισχύσεις μέσω του προγράμματος TACIS και άλλων παρεμφερών προγραμμάτων προκειμένου να απαλλαγεί το Καζακστάν από τα προβλήματα που αντιμετωπίζει επί του παρόντος;

Σε πρόσφατη ανασκόπηση έχει αποδειχθεί ότι η περιοχή στην οποία έλαβαν χώρα οι πυρηνικές δοκιμές συγκαταλέγεται, εδώ και περισσότερα από 20 χρόνια, στις περιοχές με τη μεγαλύτερη ρύπανση σε παγκόσμια κλίμακα. Σύμφωνα με εκτιμήσεις, 1,5 εκατομμύριο άτομα έχουν προσβληθεί από καρκίνο, αναπνευστικές παθήσεις και φρενοβλάβειες, αλλά, λόγω της οικονομικής στενότητας, δεν είναι δυνατόν να παρασχεθεί ιατροφαρμακευτική περίθαλψη ή να μεταφερθούν σε άλλες περιοχές τα άτομα που πλήττονται περισσότερο από τις ασθένειες αυτές. Υπό το πρίσμα των γεγονότων αυτών, έχει προτείνει η Επιτροπή την παροχή οιασδήποτε ανθρωπιστικής βοήθειας;

Απάντηση του κ. van den Broek εξ ονόματος της Επιτροπής

(5 Μαΐου 1999)

Η Επιτροπή έχει πλήρως ενημερωθεί για τις επιπτώσεις των πυρηνικών δοκιμών της πρώην Σοβιετικής νωσης στο Καζακστάν. Το Μάιο του 1998, κατά τη διάρκεια της συνεδρίασης της Μικτής Επιτροπής, ο υφυπουργός Περιβάλλοντος του Καζακστάν, υπέβαλε φάκελο σχετικό με τις επιπτώσεις των πυρηνικών δοκιμών στο Καζακστάν. Το Νοέμβριο του 1998, ο υπουργός Περιβάλλοντος της Δημοκρατίας του Καζακστάν επισκέφθηκε τις Βρυξέλλες και ενημέρωσε την Επιτροπή για την κατάσταση που έχει δημιουργηθεί στο Semipalatinsk, την περιοχή στην ποία διεξήχθησαν οι πυρηνικές δοκιμές. Ο υπουργός Περιβάλλοντος ζήτησε την παροχή βοήθειας στην εν λόγω περιοχή από το πρόγραμμα Tacis.

Η Επιτροπή εξέφρασε την επιθυμία της να χρηματοδοτήσει έργα που θα προτείνονταν από τις αρχές του Καζακστάν κατά τη διάρκεια των διαπραγματεύσεων του προγράμματος δράσης του έτους 1999. Ωστόσο, η κυβέρνηση του Καζακστάν δεν υπέβαλε, κατά τις διαπραγματεύσεις του προγράμματος Tacis, αίτηση σχετική με τις επιπτώσεις των πυρηνικών δοκιμών στην περιοχή Semipalatinsk και, κατά συνέπεια, δεν συμπεριελήφθη κανένα έργο στο πρόγραμμα δράσης Tacis για το έτος 1999.

Κατά τη διάρκεια της προετοιμασίας του προσεχούς προγράμματος δράσης, η Επιτροπή προτίθεται να υπενθυμίσει στις αρχές του Καζακστάν ότι θα ήταν δυνατόν να εξετασθεί η χρηματοδότηση έργων που συνδέονται με τις επιπτώσεις των πυρηνικών δοκιμών.

Οσον αφορά την ανθρωπιστική βοήθεια, οι αρχές του Καζακστάν προσέφυγαν επίσης στην Επιτροπή για τα συγκεκριμένα προβλήματα. Η Επιτροπή ενημέρωσε τις αρχές του Καζακστάν ότι προτίθεται, στο πλαίσιο της εντολής της, να εξετάσει αιτήσεις σχετικές με τα συγκεκριμένα προβλήματα που θα υποβάλλονταν από επιλέξιμους εταίρους. Ωστόσο, λαμβανομένου υπόψη του μεγέθους του προβλήματος, τα προτεινόμενα προγράμματα θα έπρεπε να περιλαμβάνουν ενέργειες ανάπτυξης των ικανοτήτων και να υποβάλλονται και να εκτελούνται από μη κυβερνητικές ή διεθνείς οργανώσεις, εταίρους της Επιτροπής. Δυστυχώς, η Επιτροπή δεν έχει λάβει μέχρι σήμερα καμία σχετική πρόταση.